b'\n_START_ARTICLE_\nNetBSD\n_START_SECTION_\nIstorija\n_START_PARAGRAPH_\nNetBSD \xc5\xa1aknys atsekamos nuo originalios UCB 4.3BSD per Networking/2 versij\xc4\x85 ir 386BSD. Tai pirma i\xc5\xa1 nemokamai platint\xc5\xb3 atviro kodo operacini\xc5\xb3 sistem\xc5\xb3, formaliai i\xc5\xa1leista kaip NetBSD 0.8 versija 1993 met\xc5\xb3 gegu\xc5\xbe\xc4\x99. Suardydama pataisym\xc5\xb3 integravim\xc4\x85 ir tolimesnes 386BSD versijas, gim\xc4\x97 FreeBSD, kuri koncentravosi \xc4\xaf i386 platform\xc4\x85, o NetBSD tuo metu jau vadovavosi id\xc4\x97ja sukurti daugiaplatform\xc4\x99 operacin\xc4\x99 sistem\xc4\x85. OpenBSD buvo sukurta i\xc5\xa1 NetBSD i\xc5\xa1eities tekst\xc5\xb3 branduolio 1995 met\xc5\xb3 pabaigoje. Nuo to laiko, padedant projekto savanoriams, \xc4\xaf NetBSD buvo importuota daug pataisym\xc5\xb3 i\xc5\xa1 kit\xc5\xb3 i\xc5\xa1eities kod\xc5\xb3, tarp j\xc5\xb3 ir i\xc5\xa1 4.4BSD Lite. NetBSD buvo panaudota kaip pagrindas kitiems \xc5\xa1altiniams, tokiems kaip Jutos universiteto Lites (su Mach branduoliu), ir Apple kompanijos Rhapsody.\n_START_SECTION_\nSimetrinis daugiaprocesis apdorojimas\n_START_PARAGRAPH_\nNetBSD palaiko simetrin\xc4\xaf daugiaproces\xc4\xaf apdorojim\xc4\x85 (angl. symmetric multiprocessing) nuo NetBSD 2.0 leidimo 2004 metais, kuris i\xc5\xa1 prad\xc5\xbei\xc5\xb3 buvo realizuotas naudojant did\xc5\xbeiojo u\xc5\xberakto (angl. giant lock) metod\xc4\x85. Esminiai SMP patobulinimai buvo atlikti vykstant NetBSD 5 k\xc5\xabrimo ciklui; dauguma branduolio posistemi\xc5\xb3 buvo modifikuotos taip, kad b\xc5\xabt\xc5\xb3 saugios atliekant daugiaproces\xc4\xaf apdorojim\xc4\x85 (angl. MP safe) bei naudot\xc5\xb3 tinkamos granuliacijos rakinim\xc4\x85 (angl. fine-grained locking). Taip pat 2007 met\xc5\xb3 saus\xc4\xaf buvo realizuotos naujos pirmyk\xc5\xa1t\xc4\x97s sinchronizavimo priemon\xc4\x97s (angl. synchronization primitives) ir planuokl\xc4\x97s aktyvacijos (angl. scheduler activations) modelis pakeistas nauju 1:1 gij\xc5\xb3 modeliu (angl. threading model). Realizuotas didelio na\xc5\xa1umo dispe\xc4\x8deris (angl. dispatcher) ir gij\xc5\xb3 planuokl\xc4\x97 (angl. scheduler). Virtualios atminties valdymo sistema, atminties skirstytuvas (angl. memory allocator) bei pinkli\xc5\xb3 gaudykl\xc4\x97 (angl. trap handler) buvo modifikuotos taip, kad b\xc5\xabt\xc5\xb3 saugios atliekant daugiaproces\xc4\xaf apdorojim\xc4\x85. Taip pat buvo modifikuota virtualios fail\xc5\xb3 sistemos (VFS) s\xc4\x85saja bei pagrindin\xc4\x97s fail\xc5\xb3 sistemos. Nuo 2008\xc2\xa0m. baland\xc5\xbeio did\xc5\xbeiojo u\xc5\xberakto metod\xc4\x85 naudoja tik tinklo protokolai ir daugum\xc4\x85 \xc4\xafrengini\xc5\xb3 tvarkykli\xc5\xb3.\n_START_SECTION_\nSaugumas\n_START_PARAGRAPH_\nNetBSD teikia \xc4\xafvairius mechanizmus saugumo srityje. Branduolio Autorizacijos infrastrukt\xc5\xabra (arba tiesiog Kauth) yra posistem\xc4\x97 tvarkanti visus autorizacijos u\xc5\xbeklausimus branduolio viduje ir naudojama kaip sisteminio lygio saugumo policija. Ji leid\xc5\xbeia i\xc5\xa1oriniams moduliams prijungti autorizacijos proces\xc4\x85. NetBSD taip pat inkorporuoja i\xc5\xa1naudojim\xc5\xb3 atgrasinimo (angl. exploit mitigation) mechanizmus\xc2\xa0\xe2\x80\x93 ASLR, MPROTECT, Segvguard i\xc5\xa1 PaX projekto bei GCC steko pramu\xc5\xa1imo apsaugos (angl. stack smashing protection) kompiliatoriaus i\xc5\xa1pl\xc4\x97timus (SSP, arba dar \xc5\xbeinoma kaip ProPolice). Verifikuojami paleid\xc5\xbeiamieji (angl. verified executables) arba tiesiog Veriexec yra branduolio lygio fail\xc5\xb3 integralumo NetBSD posistem\xc4\x97. Jie leid\xc5\xbeia administratoriui nustatyti skaitmenines fail\xc5\xb3 mai\xc5\xa1as (angl. hashes), kurias steb\xc4\x97t\xc5\xb3 Veriexec ir esant pakitimams u\xc5\xbekirst\xc5\xb3 keli\xc4\x85 fail\xc5\xb3 paleidimui. Pavyzd\xc5\xbeiui, galima leisti Perl paleisti tik tuos skriptus, kurie atitinka skaitmenines mai\xc5\xa1as. Kriptografin\xc4\x97 tvarkykl\xc4\x97 (angl. cryptographic device driver) teikia funkcionalum\xc4\x85, kuris leid\xc5\xbeia u\xc5\xbekoduoti diskus bei particijas (\xc4\xafskaitant CD bei DVD diskus)._NEWLINE_Naujas paket\xc5\xb3 filtras (NPF firewall) yra sukurtas lietuvio Mindaugo Rasiukevi\xc4\x8diaus. Nuoroda: (http://en.wikipedia.org/wiki/NPF_(firewall) )\n_START_SECTION_\nNaudojimas\n_START_PARAGRAPH_\nNetBSD \xc5\xa1varus dizainas, didelis greitis ir na\xc5\xa1umas, bei daugelio architekt\xc5\xabr\xc5\xb3 palaikymas leid\xc5\xbeia sistem\xc4\x85 panaudoti \xc4\xafterptiniuose \xc4\xafrengini\xc5\xb3 ir serveri\xc5\xb3 industrijoje, ypa\xc4\x8d tinkl\xc5\xb3 ni\xc5\xa1oje._NEWLINE_Komercin\xc4\x97 realaus laiko sistema QNX naudoja tinklo stek\xc4\x85, kuris sukurtas NetBSD i\xc5\xa1eities tekst\xc5\xb3 pagrindu, ir teikia \xc4\xafvairias tvarkykles perimtas i\xc5\xa1 NetBSD. Force10 Networks naudoja NetBSD kaip pagrind\xc4\x85 komercin\xc4\x97je FTOS (Force10 Operacin\xc4\x97 Sistema), kuri yra naudojama didelio grei\xc4\x8dio ir na\xc5\xa1umo skirstytuvuose bei mar\xc5\xa1rutizatoriuose. Taip pat Force10 2007 metais paaukojo NetBSD Fondui siekiant paskatinti tolimesnius tyrimus bei vystym\xc4\x85si bendruomen\xc4\x97je. NetBSD panaudota NASA SAMS-II projekte, kurio tikslas buvo steb\xc4\x97ti mikrogravitacin\xc4\x99 aplink\xc4\x85 Tarptautin\xc4\x97je kosmin\xc4\x97je stotyje, taip pat TCP panaudojimo palydoviniuose tinkluose tyrimams. 2004 metais SUNET naudojo NetBSD pasiekiant Internet2 ant\xc5\xbeeminio grei\xc4\x8dio rekord\xc4\x85. NetBSD buvo pasirinkta \xe2\x80\x9ed\xc4\x97l TCP kodo na\xc5\xa1umo\xe2\x80\x9c. Sumaniojo telefono T-Mobile Sidekick LX 2009 operacin\xc4\x97 sistema yra sukurta NetBSD pagrindu.\n_START_SECTION_\nLicencijavimas\n_START_PARAGRAPH_\nVisas NetBSD sistemos branduolys ir did\xc5\xbeioji dalis vartotojo erdv\xc4\x97s (angl. userland) pagrindo yra i\xc5\xa1leista pagal BSD licencij\xc4\x85 (dviej\xc5\xb3, trij\xc5\xb3 ir keturi\xc5\xb3 punkt\xc5\xb3 variacijos). Tai i\xc5\xa1 esm\xc4\x97s leid\xc5\xbeia kiekvienam naudoti, modifikuoti ir platinti ar parduoti sistem\xc4\x85 taip kaip norima (\xc4\xafskaitant ir naudojim\xc4\x85 komerciniais tikslais) tol, kol i\xc5\xa1laikomas autorinis \xc4\xafra\xc5\xa1as ir licencijos tekstas. Esant tokioms s\xc4\x85lygoms, galima kurti produktus NetBSD pagrindu nevie\xc5\xa1inant i\xc5\xa1eities tekst\xc5\xb3 ar j\xc5\xb3 modifikacij\xc5\xb3. Palyginus, GPL licencija reikalauja pavie\xc5\xa1inti visus i\xc5\xa1eities teksto pakeitimus._NEWLINE_2008 m. bir\xc5\xbeelio 20 d. NetBSD Fondas paskelb\xc4\x97 per\xc4\x97jim\xc4\x85 \xc4\xaf dviej\xc5\xb3 punkt\xc5\xb3 BSD licencij\xc4\x85, remiantis UCB (University of California, Berkeley) 3 punkto nepalaikymu bei geresniu pritaikymu industrijoje._NEWLINE_NetBSD taip pat \xc4\xaftraukia GNU k\xc5\xabrimo \xc4\xafrankius ir kitus paketus, kurie yra i\xc5\xa1leisti pagal GPL ir kitas atvirojo kodo licencijas.\n_START_SECTION_\nSuderinamumas su kitomis sistemomis\n_START_PARAGRAPH_\nI\xc5\xa1eities tekst\xc5\xb3 bei s\xc4\x85saj\xc5\xb3 lygyje, NetBSD yra labai arti visi\xc5\xa1ko POSIX.1 (IEEE 1003.1-1990) standarto palaikymo ir beveik visi\xc5\xa1kai palaiko POSIX.2 (IEEE 1003.2-1992) standart\xc4\x85._NEWLINE_NetBSD taip pat teikia sistem\xc5\xb3 kvietim\xc5\xb3 lygio binarin\xc4\xaf suderinamum\xc4\x85 tam tikrose architekt\xc5\xabrose su \xc4\xafvairiomis UNIX-tipo sistemomis, \xc4\xafskaitant Linux, FreeBSD, Apple Darwin, Solaris bei SunOS 4. Tai leid\xc5\xbeia NetBSD vartotojams naudoti daugyb\xc4\x99 program\xc5\xb3, kurios platinamos tik binarine forma kitoms operacin\xc4\x97ms sistemoms, da\xc5\xbeniausiai be jokio didelio efekto grei\xc4\x8diui._NEWLINE_Daugyb\xc4\x97 \xe2\x80\x9ekit\xc5\xb3\xe2\x80\x9c fail\xc5\xb3 sistemos format\xc5\xb3 yra palaikoma NetBSD, \xc4\xafskaitant FAT, NTFS, Linux ext2fs, Mac OS X UFS, RISC OS FileCore/ADFS ir AmigaOS Fast File System.\n_START_SECTION_\nLogotipas\n_START_PARAGRAPH_\nNetBSD \xe2\x80\x9ev\xc4\x97liavos\xe2\x80\x9c logotipas, sukurtas Grant Bissett, buvo pristatytas 2004 metais. Tai senojo logotipo, sukurto Shawn Mueller 1994 metais, abstrakcija. Senasis logotipas buvo paremtas garsi\xc4\x85ja Antrojo pasaulinio karo fotografija \xe2\x80\x9eV\xc4\x97liavos kelimas Ivo D\xc5\xbeimoje\xe2\x80\x9c, kuri kai kuri\xc5\xb3 buvo priimta kaip kult\xc5\xabri\xc5\xa1kai nejautri bei netinkama tarptautiniam projektui.\n_START_SECTION_\nOrganizacin\xc4\x97 strukt\xc5\xabra\n_START_PARAGRAPH_\nNetBSD Fondas (orig. The NetBSD Foundation) yra organizacija (juridinis asmuo), turinti intelektin\xc4\x97s nuosavyb\xc4\x97s bei prekini\xc5\xb3 \xc5\xbeenkl\xc5\xb3, susijusi\xc5\xb3 su NetBSD, ir yra gavusi 501(c)3 ne pelno siekian\xc4\x8dios organizacijos status\xc4\x85 pagal JAV mokes\xc4\x8di\xc5\xb3 sistem\xc4\x85. Fondo nariai yra NetBSD k\xc5\xabr\xc4\x97jai, kurie turi CVS prieig\xc4\x85. NetBSD Fondas turi valdybos narius, kurie renkami organizacijos nari\xc5\xb3 dvejiems metams.\n_START_SECTION_\nTalpinimas\n_START_PARAGRAPH_\nTalpinimo paslaugos pagrinde teikiamos Interneto sistem\xc5\xb3 konsorciumo (angl. Internet Systems Consortium Inc), Lule\xc3\xa5 technologij\xc5\xb3 universiteto, Kolumbijos universiteto ir Vakarinio Va\xc5\xa1ingtono universiteto. Veidrod\xc5\xbeiai projektui yra pla\xc4\x8diai pasklid\xc4\x99 po vis\xc4\x85 pasaul\xc4\xaf. Jie teikiami savanori\xc5\xb3 ir kit\xc5\xb3 projekt\xc4\x85 palaikan\xc4\x8di\xc5\xb3 grupi\xc5\xb3.'